**Ca o balenă eșuată în sahara singurătatea**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

respirații ciobite de umbră

ai dreptate fără toiagul lui moise marea respiră agonic în mine

țărmul cunoașterii nu mai dă culoare odihnei

în absența punctelor cardinale zboruri acide topesc aripa

trimit zilnic telegrame fără adresă

brațele tale sunt fără contur scufundate în arterele cosmice

(chiar de vom face orgii cu supernove)

într-o lagună uitată de carne se transformă-n delfin țipătul inimii

face salturi spectaculoase înghite stele căzătoare

fachir doar pentru tine nimeni nu simte pericolul mortal

arde sărutul ce nu mai vine contracție inutilă a luminii sterile

cafeaua înecată în zațul de stele spovedește așteptări

prea fragile sau de granit în porțelanul zilei

șotronul pe respirații orfane e de nejucat

licoarea amăruie a vieții

dulce otravă ispitește corupe ucide și nemurește

ambrozie în doi leșie pentru oase risipite-n pustiuri totul împarte în doi

bucuria rotundă a unului perfect

juruită să nu strivesc gura luceafărului pot să vâslesc

mereu contra curentului

mareele trec prin cicatricile mele și eliberează corăbierii sorții

cu toiagul în mână aștept iubite

marea încuie singurătăți în palma stelară întinsă ție